সংশ্লিষ্ট ব্যক্তিরা জানান, ‘ডট বাংলা ডোমেইনটি চালু হলে তা একই সঙ্গে বাংলাদেশের জাতীয় পরিচয়ের এবং বাংলা ভাষার স্বীকৃতি হিসেবে কাজ করবে। ইন্টারনেট অ্যাসাইনড নাম্বারস অথরিটির (আইএএনএ) তালিকায় বাংলা ভাষায় লেখা ডোমেইন হিসেবে ডট বাংলা হচ্ছে দ্বিতীয়। ডট ‘ভারত’ নামে আরেকটি বাংলায় লেখা ডোমেইন ওই তালিকায় আগেই স্থান পেয়েছে। গতকাল আইএএনএর রুট জোন ডেটাবেইসের তথ্যে কান্ট্রি কোড বিডি অর্থাৎ বাংলাদেশ লেখা দেখা গেলেও তাতে এর স্পন্সর অরগানাইজেশন, অ্যাডমিনিস্ট্রিটিভ কন্ট্রাক্ট সম্পর্কে তথ্য নেই। এর নিবন্ধনের তারিখ ২০১১ সালের ৩০ মার্চ। আর সর্বশেষ হালনাগাদ করা হয়েছে গত ১৮ নভেম্বর। তালিকায় ডট বাংলা সম্পর্কে বলা হয়েছে ‘নট অ্যাসাইনড’। অন্যদিকে ডট ভারত ডোমেইন সম্পর্কে বিস্তারিত তথ্য রয়েছে। এ ডোমেইনটির স্পন্সরিং অরগানাইজেশন হচ্ছে দিল্লির ন্যাশনাল ইন্টারনেট এক্সচেঞ্জ অব ইন্ডিয়া। ভারতে হিন্দি, উর্দু, তেলেগু, গুজরাটি, পাঞ্জাবি ও তামিল ভাষায়ও ডোমেইন রয়েছে। ডট ভারত ডোমেইনটি নিবন্ধন করা হয় ২০১১ সালের ৫ ফেব্রুয়ারি। বাংলাদেশ ২০১০ সালের ২১ ফেব্রুয়ারি আইসিএএনএনের কাছে আবেদনের পর ২০১১ সালে ডট বাংলা ডোমেইনটির আনুষ্ঠানিক অনুমোদন এবং পরের বছর আইএএনএর অনুমোদন পায়। ভারতও ২০১০ সালে বাংলাদেশের পাশাপাশি এ ডোমেইনটির অধিকার পেতে আবেদন করে। সব দিক বিবেচনা করে আইসিএএনএন তখন ডোমেইনটি বাংলাদেশকেই বরাদ্দ দেয়।